text: I I I.
  Menenius intromissus in castra eorum, qui secesserant, tandem flexit hominum mentes, & de concordia agere coepit; consessumque, ut loquitur Livius, in conditiones, ut plebi sui magistratus essent sacrosancti, quibus auxiliatio adversus Consules esset; neve cui Patrum capere eum magistratum liceret. Ita Tribuni plebei creati duo, C. Licinius & L. Albinus. Hi tres collegas sibi creaverunt. In his Sicinius fuit, auctor seditionis. De duobus qui fuerint minus convenit. Atque haec origo est Tribunorum plebis, qui dein numero ad denos usque, & potestate aucti, & hac ipsa à L. Sulla Dictatore exuti, à G. Aurelio Cotta & Pompejo Magno iterum donati, tandem Caesaribus tribunitiam potestatem callidè in vadentibus, sole ferè nomine usi, usque ad Constantini Magni tempora in Repub. Romana mansère. De celebri adeò Magistratu quaedam ab instituto haud aliena, nunc nobis dicenda sunt.